Podele na Samitu dve Amerike oko Kube
Lideri Latinske Amerike, Kariba i Severne Amerike, okončali su dvodnevni Šesti samit dve Amerike u Kartaheni u Kolumbiji
Predsednik Barak Obama se nadao da će njegov drugi Samit dve Amerike biti pre svega usredsređen na proširenje ekonomske intergracije i partnerstva širom dva kontinenta. Medjutim, Sjedinjene Države i Kanada su bile suočene sa pritiskom zbog nastavljenog isključivanja Kube. Obe države tvrde da Kuba ne bi trebalo da prisustvuje samitu dok ne ispuni demokratske standarde. Na ulicama Kartahene organizovani su protesti protiv politike Sjedinjenih Država prema Kubi. Predsednik Kolumbije, Huan Manuel Santos, prvog dana samita je rekao okupljenim liderima da je došlo vreme za prekid izolacije Kube i nazvao američki trgovinski embargo anahronizmom. Predsednik Obama je govorio o problemu Kube na konferenciji za novinare sa kolumbijskim predsednikom Santosom, naglasivši da Kuba mora da krene ka demokratiji i punom poštovanju ljudskih prava. Predsednik Obama je takodje čuo zahteve regionalnih lidera za razmatranje alternativa, kako mnogi smatraju, neefikasnog rata protiv droge, među kojima je i legalizacija droge radi suzbijanja nasilja. Predsednik Santos je rekao da nasilje povezano sa drogom nije trebalo da dominira raspravom u Kartaheni, ali je istakao da sama činjenica da je o tome otvoreno razgovarano predstavlja znatan uspeh. Predsednik Obama je o problemu droge reazgovarao i sa jednim od zagovornika legalizacije droge, predsednikom Gvatemale, Otom Perezom Molinom i, takođe, sa predsednikom Perua. Na završetku samita, pre odlaska iz Kartahene, predsednik Obama se pridružio predsedniku Santosu na svečanosti kojom je obeležen početak programa Kolumbijske vlade vraćanja zemlje ljudima koje su raselile oružane organizacije, uključujući paravojne milicije i gerilci iz FARK-a – Kolumbijskih revolucionarnih oružanih snaga. Učešće prvog američkog predsednika afričkog porekla na ovakvom skupu, bilo je vrlo važno u zemlji sa drugom najvećom crnačkom populacijom u Južnoj Americi posle Brazila. Predsednik Obama je naglasio da Sjedinjene Države nastavljaju da podržavaju Kolumbiju, uključujući bezbednosnu pomoć u vreme kada zemlja pokušava da prekine sukobe i razvije ekonomiju. Obama je rekao da je to deo šire politike građenja ravnopravnog partnerstva dve Amerike.